Опол, опол-тоо
Опол, опол-тоо — топоним . Эпосто адегенде Манастын бабасы Ногойдун ордосу турган, андан кийин Ороздунун он уулу мекендеген жер катары сүрөттөлөт.

Чоң атаң аты Ногой деп, 

Каратып турду Кашкарды, 

Кара-Шаарга жеткенче 

Кан атаң Ногой башкарды. 

Санатын алган Сары-Колду, 

Ага самаган душман сап болду. 

Ордо кылган Ополду, 

Дан-Дүн тоонун оюна 

Далай журтун которду (Сагымбай Орозбаков , 1.117). 

Орозду кандын он уулу 

Опол-Тоо калган жерине, 

Ойрон калган бай Жакып 

Ногойдун келбей жерине (Сагымбай Орозбаков, 1.50).

Опол-Тоо деп илгеркилер Сарыкол менен Жаркендин ортосундагы бүткүл Түркстан аймагындагы эң бийик тоо кыркаларын атаган болуу керек. Анын азыркы наамы — Мустагата.

Колдонулган адабияттар
"Манас" энциклопедиясы/Мамлекеттик тил жана энциклопедия борбору. Бишкек: Кыргыз энциклопедиясынын Башкы редакциясы, - 1995. 1-т. - 440 б. ISBN -5-89750-013-4
Манас эпосу